Taktimõõt
Taktimõõt on muusika noodikirjas takti löökideks jaotumise kirjeldus. Taktimõõdu märk on harilik murd, milles murru lugeja näitab, mitu lööki on taktis murru nimetaja näitab, milline helivältus vastab ühele löögile. Noodikirjas kirjutatakse taktimõõt pärast noodivõtit ja võtmemärke. Sagedamini kasutatavad taktimõõdud: 4/4 ehk "neli neljandikku" taktimõõt tekib kui 4-osalises meetrumis vastab ühele osale (löögile) veerandnoot. Näiteks marsis. 2/2 "kaks kahendikku" ehk alla breve (itaalia k 'lühendatult') taktimõõt tekib kui 2-osalises meetrumis vastab ühele osale (löögile) poolnoot. 2/4 "kaks neljandikku" taktimõõt tekib kui 2-osalises meetrumis vastab ühele osale (löögile) veerandnoot. Näiteks polkas. 3/4 "kolm neljandikku" taktimõõt tekib kui 3-osalises meetrumis vastab ühele osale (löögile) veerandnoot. 6/8 "kuus kaheksandikku" taktimõõt tekib kui 6-osalises meetrumis vastab ühele osale (löögile) kaheksandiknoot. 3/8 "kolm kaheksandikku" taktimõõt tekib kui 3-osalises meetrumis vastab ühele osale (löögile) kaheksandiknoot. Kahe- ja kolmeosalised taktimõõdud (2/4, 2/2, 3/4, 3/8 jne) on lihttaktimõõdud, nelja-, viie-, kuue-, seitsme-, kaheksaosalised jne on liittaktimõõdud (koosnevad lihttaktimõõdus taktidest).